b'\n_START_ARTICLE_\nRay Harryhausen\n_START_SECTION_\nNuoruus ja uran alku\n_START_PARAGRAPH_\nRay Harryhausen syntyi Los Angelesissa vuonna 1920. H\xc3\xa4nen vanhemmillaan Frederick ja Martha Harryhausenilla oli saksalaiset sukujuuret. Ray kiinnostui lapsena esihistoriallisista el\xc3\xa4imist\xc3\xa4 ja teki niist\xc3\xa4 vahamalleja. Elokuva-alasta h\xc3\xa4n innostui n\xc3\xa4hty\xc3\xa4\xc3\xa4n vuoden 1933 elokuvan King Kong, joka oli ensimm\xc3\xa4isi\xc3\xa4 stop motion -tekniikoita k\xc3\xa4ytt\xc3\xa4neit\xc3\xa4 elokuvia. Pian h\xc3\xa4n alkoi koneenrakentaja- ja keksij\xc3\xa4is\xc3\xa4ns\xc3\xa4 avustuksella opiskella stop motion -tekniikan perusteita ja tehd\xc3\xa4 autotallissa lyhytelokuvia dinosauruksista ja apinoista. High school -ik\xc3\xa4isen\xc3\xa4 Harryhausen tapasi King Kongin animaatioista vastanneen Willis O\xe2\x80\x99Brienin, joka neuvoi h\xc3\xa4nt\xc3\xa4 opiskelemaan anatomiaa ja kuvanveistoa._NEWLINE_Animaattori George Pal oli paennut vuonna 1940 Euroopasta Yhdysvaltoihin. Harryhausen n\xc3\xa4ytti h\xc3\xa4nelle t\xc3\xb6it\xc3\xa4\xc3\xa4n ja sai paikan Paramountilta, joka tuotti Palin elokuvien lyhytelokuvasarjan. Harryhausen liittyi 1942 armeijaan, ja h\xc3\xa4net m\xc3\xa4\xc3\xa4r\xc3\xa4ttiin viestijoukkoihin Frank Capran johtamaan propagandaelokuvia tuottavaan osastoon.\n_START_SECTION_\nElokuvaura\n_START_PARAGRAPH_\nSodan j\xc3\xa4lkeen Harryhausen j\xc3\xa4i ty\xc3\xb6tt\xc3\xb6m\xc3\xa4ksi ja alkoi tuottaa kaksiminuuttisia satutarinoita l\xc3\xb6yt\xc3\xa4m\xc3\xa4lleen vanhalle 16-millimetriselle filmille. H\xc3\xa4n liitti elokuviinsa esi- ja j\xc3\xa4lkin\xc3\xa4yt\xc3\xb6ksen, joissa esiintyi Hanhiemo, ja sai myyty\xc3\xa4 niit\xc3\xa4 kouluihin ja kirjastoihin. King Kongin tuottaja ja ohjaaja Merian C. Cooper oli samoihin aikoihin tekem\xc3\xa4ss\xc3\xa4 O\xe2\x80\x99Brienin kanssa uutta elokuvaa suuresta apinasta. O\xe2\x80\x99Brien pyysi Harryhausenia mukaan toteuttamaan elokuvan Afrikan aave animointeja. O\xe2\x80\x99Brien oli my\xc3\xb6s elokuvan tuottaja, joten Harryhausen joutui tekem\xc3\xa4\xc3\xa4n lopulta noin 80 prosenttia elokuvan animaatioista. Elokuva ei menestynyt taloudellisesti, mutta O\xe2\x80\x99Brien sai siit\xc3\xa4 parhaiden erikoistehosteiden Oscarin._NEWLINE_Harryhausen suunnitteli 1950-luvun alussa uuden stop motion -tekniikan, joka s\xc3\xa4\xc3\xa4sti tuotantokustannuksissa. Ensimm\xc3\xa4inen tekniikkaa k\xc3\xa4ytt\xc3\xa4nyt elokuva oli Harryhausenin pitk\xc3\xa4aikaisen yst\xc3\xa4v\xc3\xa4n Ray Bradburyn novelliin perustunut Syvyyksien hirvi\xc3\xb6 (1953). Elokuvan j\xc3\xa4lkeen Harryhausen teki muutamia satuanimaatiota ja mainoksia, kunnes tapasi tuottaja Charles H. Schneerin, jonka kanssa h\xc3\xa4n aloitti pitk\xc3\xa4n yhteisty\xc3\xb6n._NEWLINE_Harryhausen teki viimeisen kerran animaatiota O\xe2\x80\x99Brienille elokuvassa El\xc3\xa4inten maailma (1956). T\xc3\xa4m\xc3\xa4n j\xc3\xa4lkeen h\xc3\xa4n jatkoi yhteisty\xc3\xb6t\xc3\xa4 Schneerin kanssa. Seuraavaksi valmistui elokuva Lent\xc3\xa4vien lautasten hy\xc3\xb6kk\xc3\xa4ys (1956). Harryhausen siirtyi hirvi\xc3\xb6elokuvista fantasiaan vuoden 1958 elokuvassa Sinbadin uudet seikkailut. Siit\xc3\xa4 tuli sek\xc3\xa4 kaupallinen menestys ett\xc3\xa4 arvostelumenestys. Se oli my\xc3\xb6s Harryhausenin ensimm\xc3\xa4inen v\xc3\xa4rielokuva, ja siin\xc3\xa4 n\xc3\xa4ht\xc3\xa4v\xc3\xa4\xc3\xa4 Sindbadin ja luurangon v\xc3\xa4list\xc3\xa4 taistelua pidettiin Britanniassa liian pelottavana._NEWLINE_Gulliverin matkojen esituotantovaiheessa Harryhausen ja Schneer muuttivat Britanniaan, miss\xc3\xa4 travelling matte -tekniikka, jolla yhdistettiin erikseen kuvattuja kohtauksia, oli parempaa kuin Hollywoodissa. Britanniassa Harryhausen tapasi tutkimusmatkailija David Livingstonen j\xc3\xa4lkel\xc3\xa4isen Diana Livingstone Brucen, jonka kanssa h\xc3\xa4n meni my\xc3\xb6hemmin naimisiin ja sai tytt\xc3\xa4ren._NEWLINE_Harryhausenin ja Schneerin yhteisty\xc3\xb6 kesti 1980-luvun alkuun asti. Heid\xc3\xa4n elokuviaan olivat Salaper\xc3\xa4inen saari (1961), Taistelu kultaisesta taljasta (1963), Ensimm\xc3\xa4iset miehet kuussa (1964), The Valley of Gwangi (1969), Sinbad, merten sankari (1973), Sinbad ja tiikerinsilm\xc3\xa4 (1977) ja Jumalten taistelu (1981). N\xc3\xa4ist\xc3\xa4 Taistelu kultaisesta taljasta on erityisen tunnettu Harryhausenin luomasta kreikkalaissankarien ja luurankoarmeijan v\xc3\xa4lisest\xc3\xa4 miekkataistelusta. Jumalten taistelu oli h\xc3\xa4nen ja Schneerin yhteisty\xc3\xb6n tietynlainen huipennus, sill\xc3\xa4 siin\xc3\xa4 yhdistyiv\xc3\xa4t ensimm\xc3\xa4isen kerran Harryhausenin animaatiot ja t\xc3\xa4htin\xc3\xa4yttelij\xc3\xa4t. Elokuvassa esiintyiv\xc3\xa4t muun muassa Laurence Olivier Zeuksena sek\xc3\xa4 Maggie Smith ja Claire Bloom. Harryhausenin ty\xc3\xb6teht\xc3\xa4v\xc3\xa4t olivat jo v\xc3\xa4hentyneet 1970-luvulla, kun Hollywood k\xc3\xa4\xc3\xa4nsi kiinnostuksensa enemm\xc3\xa4n digitaalisiin ja optisiin tehosteisiin, joiden k\xc3\xa4yt\xc3\xb6st\xc3\xa4 Harryhausen ei ollut kiinnostunut. Jumalten taistelu j\xc3\xa4ikin h\xc3\xa4nen viimeiseksi pitk\xc3\xa4ksi elokuvakseen._NEWLINE_Jumalten taistelu ei ollut kuitenkaan Harryhausenin viimeinen elokuva, sill\xc3\xa4 h\xc3\xa4n viimeisteli viel\xc3\xa4 vuonna 2002 kahden nuoremman animaattorin avustuksella aiemmin keskener\xc3\xa4isen Hanhiemo-animaation The Story of The Tortoise & the Hare.\n_START_SECTION_\nViimeiset vuodet\n_START_PARAGRAPH_\nJ\xc3\xa4\xc3\xa4ty\xc3\xa4\xc3\xa4n el\xc3\xa4kkeelle elokuva-alalta Harryhausen palasi kuvanveistoharrastukseensa ja kiersi maailmaa luennoimassa. H\xc3\xa4n my\xc3\xb6s julkaisi vuonna 2004 omael\xc3\xa4m\xc3\xa4kerran An Animated Life. Vuonna 2012 ilmestyi Harryhausenia k\xc3\xa4sitellyt dokumenttielokuva Ray Harryhausen: Special Effects Titan. Harryhausen lahjoitti vuonna 2010 Bradfordissa sijaitsevaan Kansalliseen mediamuseoon noin 20\xc2\xa0000 esinett\xc3\xa4 k\xc3\xa4sitt\xc3\xa4neen kokoelmansa. Siihen kuuluu muun muassa malleja, piirroksia, maalauksia ja kuvasuunnitelma Harryhausenin elokuvista._NEWLINE_Harryhausen eli viimeiset vuotensa Britanniassa vaimonsa Dianan kanssa. H\xc3\xa4n kuoli Lontoossa 7. toukokuuta 2013.\n_START_SECTION_\nTunnustukset ja merkitys\n_START_PARAGRAPH_\nHarryhausenin kehitt\xc3\xa4m\xc3\xa4t erikoistehosteet ovat inspiroineet useita, erityisesti tehostepainotteisten suurelokuvien tekij\xc3\xb6it\xc3\xa4. George Lucas, Steven Spielberg, James Cameron ja Peter Jackson ovat kaikki tunnustaneet Harryhausenin t\xc3\xb6idens\xc3\xa4 edell\xc3\xa4k\xc3\xa4vij\xc3\xa4ksi. Monet animaattorit ovat my\xc3\xb6s j\xc3\xa4tt\xc3\xa4neet elokuviin pieni\xc3\xa4 kunnianosoituksia Harryhausenille: Tim Burtonin Corpse Bridessa on Harryhausen-piano ja Pixarin Monsterit Oy -elokuvassa on Harryhausenin ravintola. Harryhausen sai vuonna 1992 Yhdysvaltain elokuva-akatemian jakaman Gordon E. Sawyer -palkinnon tunnustuksena pitk\xc3\xa4st\xc3\xa4 urastaan.\n_START_SECTION_\nTyyli ja tekniikka\n_START_PARAGRAPH_\nHarryhausen suunnitteli erikoistehosteet hyvin luonnollisen n\xc3\xa4k\xc3\xb6isiksi, toisin kuin esimerkiksi h\xc3\xa4nen j\xc3\xa4lkeens\xc3\xa4 nousseet animaattorit Tim Burton ja Nick Park, joiden animaatiot ovat hyvin tyyliteltyj\xc3\xa4. Harryhausen etsikin jatkuvasti uusia tapoja, joilla h\xc3\xa4nen hahmonsa voisivat kanssak\xc3\xa4yd\xc3\xa4 oikeiden n\xc3\xa4yttelij\xc3\xb6iden kanssa mahdollisimman luonnollisesti. Harryhausen k\xc3\xa4ytti erityisesti kehitt\xc3\xa4m\xc3\xa4\xc3\xa4ns\xc3\xa4 niin sanottua Dynamation-tekniikkaa. Yksinkertaistettuna Harryhausen heijasti elokuvaa l\xc3\xa4pikuultavalle kankaalle, jonka eteen h\xc3\xa4n asetti mallihahmonsa. Sen eteen sijoitettiin osittain tummennettu lasi. Kamera kuvasi lasin l\xc3\xa4pi ja tummennetun alueen kohdalle luotiin toisessa otoksessa hahmon etualalla olevat kohteet._NEWLINE_Vaikka Harryhausen tunnetaan erityisesti stop motion -tekniikasta, h\xc3\xa4n k\xc3\xa4ytti elokuvissaan useita erilaisia visuaalisia efektej\xc3\xa4. Lis\xc3\xa4ksi h\xc3\xa4nell\xc3\xa4 oli useassa elokuvassa my\xc3\xb6s laajempi rooli, sill\xc3\xa4 h\xc3\xa4n muun muassa etsi kuvauspaikkoja ja vaikutti k\xc3\xa4sikirjoitukseen sek\xc3\xa4 lavastukseen.'